  Майя Бывальцева Лулчеберет удысысь вить ужасьёс калык творчествоез азинтонын тыршемзы понна Удмуртилэн кивалтэтэзлэсь «Признание» премизэ басьтозы. Сыӵе пумкылъя кутэмын вал кивалтэтлэн кенешоназ. «Калык эктон» ӧрын вормиз Кузебай Герд нимо йӧскалык гимназиысь калык эктонъя «Чебеляй» нылпи студилэн кивалтӥсез Наталья Чиркова. «Калык кырӟан» ӧрын устоез луиз Кияса ёросысь удмурт кырӟанъя «Ашальчи» калык ансамбльлэн чеберлыкъя кивалтӥсез Любовь Королёва. «Калык крезьгур» ӧрын пусъемын Кизнер ёросысь Арвазь-Пельга гуртысь лулчеберетъя юртысь арганчиослэн «Бызара уӵыпиос» калык ансамбльзылэн кивалтӥсез Геннадий Бускин. «Сяме пырем калык лулчеберет» понна премия басьтозы Вотка ёросысь Новый каргуртысь «Колядки» фольклор ансамбльлэн кивалтӥсьёсыз Ирина но Анатолий Кирилюкъёс. Сарапулысь «Электрон — Йӧскалык лулчеберетъёсты улӟытонъя но азинтонъя центр» лулчеберет юртысь валтӥсь методист Владимир Вострецов «чеберлыко киужъёсъя калык усточи» ӧрын вормиз. Элькунын «Признание» премиез 2007-тӥ арысен сётъяло. Таяз ардэ со понна вожвылъяськисьёслэсь 20 куриськонъёс сётэмын вал. Лауреатъёс быдэн 35 сюрс манетэн басьтозы. Вормисьёсты сӥё-дано пусъён ужрад 2017-тӥ арын южтолэзе ортчоз. Кузебай Герд нимо йӧскалык гимназиысь калык эктонъя «Чебеляй» нылпи студия Тегъёс: Лулчеберет Ижкар Удмуртия кивалтэт  